ירמי קפלן בהופעה בינואר 2013
**ירמי קפלן** (נולד ב-3 בספטמבר 1961) הוא אמן, שחקן, מוזיקאי, זמר, מלחין, מעבד ומפיק מוזיקלי ישראלי.

ביוגרפיה
--------

### תחילת הדרך

קפלן נולד בשיקגו שבארצות הברית בשם **ג'רמי דוד קפלן** (באנגלית: **Jeremy David Kaplan**). הוא בנו של במאי הטלוויזיה אירווינג קפלן ואחיו של אהרן קפלן. ירמי ואהרון קפלן הופיעו בטלוויזיה הלימודית הישראלית בילדותם. ראובן ריבלין, נשיאה לשעבר של מדינת ישראל, הוא בן דוד של אימו. קפלן הוא שלישי מבין ארבעה אחים. הוא עלה לישראל ב-4 ביולי 1969.

בזמן לימודיו בתיכון אליאנס תל אביב, שימש קפלן כמתופף בלהקת "ליקוי חמה" של רמי קלינשטיין, אשר למד בשכבה מתחתיו. בשנת 1979 קפלן התגייס לצה"ל ושירת בחיל האוויר, במקביל המשיך לנגן בשעות הפנאי עם קלינשטיין ואחרים, ובנוסף הוא היה מועמד להצטרף ללהקת "תיסלם" במקומו של סמי אבזרדל, ששקל בשעתו לעזוב את הלהקה, אך לבסוף התחרט.

לאחר שירותו הצבאי למד משפטים באוניברסיטת תל אביב, אך נטש את לימודיו לטובת טיול בחו"ל. קפלן שהה שם במשך שנתיים, במהלכן חיפש דרך מוזיקלית עצמאית.

בנוסף הוא השתתף בדיבוב תוכניות מצוירות לילדים, בהן ב"דנבר הדינוזאור האחרון", בה דיבב את דמותו של מאריו.

### השתתפות בהרכבים

כילד, קפלן הופיע בקטע השירה In Our Post Office, ששודר בשנות השבעים בשידורים חוזרים רבים בטלוויזיה הלימודית, במסגרת הסדרה "Neighbours" ללימוד אנגלית לכיתה ה', סידרה שאביו השתתף בבימוי חלק מפרקיה.

רמי קלינשטיין כלל באלבומו הראשון "ביום של הפצצה", שיצא ב-1986, לחן משותף לו ולקפלן לשיר "במקום שבו אני עומד". בנוסף שר קפלן באלבום קולות רקע. באותה שנה גם כתב גרסאות באנגלית לשירים של ריטה, עבור אלבום שהקליטה בהולנד. קלינשטיין המליץ לרוני בראון להחתים את קפלן בחברת התקליטים "הליקון". קפלן כתב, הלחין והקליט שני שירים, "מחפשת" (לו בוים קליפ) ו"תפוס אותו", לאלבום מתוכנן, אך האלבום לא הושלם. עם זאת הופיע עם השירים לראשונה כזמר עם להקת "תופעת דופלר".

קפלן נסע לשהות של מספר חודשים בארצות הברית וחזר לישראל ב-1989, והשתתף במספר הרכבים מוזיקליים בו זמנית: הוא היה נגן גיטרה בלהקת "איפה הילד", הוא תופף בלהקת "תערובת אסקוט", והיה סולן בלהקת "הפיצוץ", שהפכה בהמשך ל"ניצולי הפיצוץ".

בשנת 1991 יצאה לאור אלבום הבכורה של "תערבות אסקוט" שזכה להצלחה וקפלן עזב את ההרכבים האחרים שבהם ניגן.

בשנת 1992 ניגן קפלן בתופים בהקלטות האולפן של להקת "תופעת דופלר", לקראת יציאת אלבומם הראשון. הוא גם השתתף בהלחנת שירם "קוטפת". בנוסף השתתף באופרת רוק בשם "סקסודוס", שכתב וביים סולן להקת תופעת דופלר, ברוך פרידלנד, אופרה שעלתה בפסטיבל ערד, בהפקה מוזיקלית של גלעד עצמון, יחד עם להקת תערובת אסקוט.

בשנת 1993 בעת העבודות על אלבומם השני עזב קפלן את "תערובת אסקוט".

### קריירת הסולו

#### 1994–1999

ב-1994, כשנה לאחר פירוק "תערובת אסקוט" ו"ניצולי הפיצוץ" ב-1993, הקים את "להקת הפרחים", שחתמה בחברת התקליטים אן אם סי והוציאה את האלבום "ירמי קפלן והפרחים", בו כל השירים נכתבו והולחנו על ידי קפלן. רוב שיריו היו שירי כאב קשים לעיכול מבחינה מוזיקלית. בין השירים המצליחים של האלבום היו "מודדת", "מדוע לא באת" ו"משהו חייב להשתנות". לאחר שיצא האלבום יצאה הלהקה לסיבוב הופעות, שבו הוכיח קפלן את כוחו על הבמה. ירמי קפלן התגלה כסולן סוחף, בהופעות הרבה לשיר ולהיות בתנועה מתמדת, לאחר שנים שבהן נחבא מאחורי התופים. כמו כן, הקליט באותה שנה ביצוע מחודש לשיר "גלי" של אהוד מנור וקובי אשרת, לכבוד ספיישל לחנוכה שנערך בגלי צה"ל. החידוש נכלל כבונוס במהדורה מאוחרת יותר של האלבום "ירמי קפלן והפרחים".

אלבומו השני "בוקר טוב" יצא בשנת 1995 והיה לאלבום סולו, ללא להקת ליווי. גם באלבום זה כל השירים נכתבו על ידיו, ובהם "הדפוק הזה" ו"במוקדם או במאוחר". אלבום זה היה בסיס להופעות ולקליפים מצליחים.

בשנת 1996 כתב, הלחין והקליט את שיר הפתיחה לסדרה "הפוך": "כבר עכשיו", שהפך ללהיט וזכה להצלחה גדולה. השיר נכלל בתור בונוס באלבום "בוקר טוב", במהדורה מאוחרת יותר.

בשנת 1999 יצא אלבומו השלישי: "לרע ולטוב". רוב שירי האלבום עוסקים בנושאי משפחה וזוגיות, מהם זכו להצלחה השירים "קולה וברה", "הזדמנות" ו"לרע ולטוב". בדומה לאלבומו הקודם, גם באלבום זה כתב קפלן את המילים והלחנים והפיק מוזיקלית.

#### שנות האלפיים

ב-2001 קפלן התארח על התופים בהופעה בשיר "בשבילך" של תופעת דופלר, בהופעתם בפסטיבל הזמר והפזמון המחודש.

במרץ 2003 יצא לאור אלבומו הרביעי, "הזמן האבוד", שזכה לביקורות טובות. האלבום הופק על ידיו ועל ידי אייל קצב וכלל מספר להיטים, ובהם "ראשון שבת", "תתחיל מאפס" ו"אני אשתנה".

במאי 2004 התאחדה להקת "תערובת אסקוט" למספר הופעות, בנובמבר 2007 התאחדו שוב למופע חד פעמי, ושוב בספטמבר 2011, לכבוד יום ההולדת ה-50 של קפלן.

במרץ 2007 השתתף קפלן במופע של התזמורת הסימפונית חיפה בו ביצע משירי "הביטלס".

באפריל 2009 הוציא קפלן סינגל ראשון לקראת אלבומו החמישי, בשם "כל אחד יכול". האלבום המלא, "חשק", יצא לאור ב-27 ביולי 2010. זמן קצר לפניו יצא סינגל נוסף, "כמה את צודקת", שזכה להצלחה במצעדי הפזמונים. סינגל נוסף מהאלבום שזכה להצלחה היה "עוד יהיה לך" ("מעבר לגדר").

בדצמבר 2009 יצא לאור הסינגל "מעבר לגדר", שהלחין קפלן עבור ליאור פרחי.

בשנת 2010 יצא לסיבוב הופעות משותף עם חמי רודנר.

באמצע 2014 יצא השיר "היא האחת" בביצועו של קפלן, מתוך הפרויקט "פנסים" של המוזיקאי אלירן אביתר לוי, בו קפלן היה שותף שנה קודם לכן. השיר עצמו זכה להצלחה בתחנות הרדיו ודורג במקום ה-17 במצעד הפזמונים השנתי לשנת תשע"ד, של רשת ג'. בשנת 2015 הוציא יחד עם ספנסרוסו, מתן ספנסר ואורי רוסו, צמד מפיקים צעירים, את האלבום "פטיש", המשלב בין רוק ומוזיקה אלקטרונית. האלבום מומן על ידי הקהל באמצעות קמפיין הדסטארט.

בשנת 2019 הפיק מופע קברטי "ירמי קפלן מבצע אלטון ג'ון". בקיץ 2022 העלה שוב את המופע.

בשנת 2020, רגע לפני התפרצות הקורונה, הוציא סינגל חדש בשם "בסוף אני נשאר עם כלום" ומיד לאחריו שחרר סינגל נוסף בשם "אחזיר אותך בזמן".

במאי 2023 הודיע על הפסקת פעילות זמנית לכשלושה חודשים בגלל מצבו הבריאותי.

### קריירת משחק

בילדותו השתתף במספר תוכניות ללימוד האנגלית שביים אביו אירווינג קפלן, ב-"Neighbours", בתפקיד בני, וכן ב-"The Adventures of Scooterman", בתפקיד אוסוולד, אחיינו של ד"ר האפבייקד (בפרק "The Accidental Astronaut"). כמו כן השתתף במערבון "פנטום קיד" ב-1975, ושיחק בתפקיד אפרים לוי בסרט הישראלי "מבצע יונתן" של מנחם גולן ב-1977.

ב-2006 השתתף בפרק בסדרה "האלופה" בתפקיד רופא עיניים. ב-2007 שיחק בסדרת הילדים "ראש גדול" ובסדרת הדרמה "אולי הפעם", וב-2010 שיחק בסדרה "נשות הטייסים".

ב-2014 שיחק בסדרה "עממיות" בתפקיד אדריאן צ'ייני.

קפלן השתתף גם בתפקידי אורח בתור עצמו בסדרות הילדים "רמזור" ו"הפיג'מות".

חיים אישיים
-----------

בתחילת דרכו קפלן היה בזוגיות עם הזמרת דנה ברגר. פרידתם שימשה השראה לחברם חמי רודנר, שכתב עליהם את השיר "נפלת חזק". כאשר השיר יצא לרדיו הוא עורר סערה תקשורתית, אך לבסוף הפך ללהיט.

קפלן היה במערכת יחסים גם עם השחקנית אסתי ירושלמי, עליה כתב את השירים: "אסתי" ו"מודדת" שנכללו באלבום הבכורה שלו "ירמי קפלן והפרחים".

ב-1997 קפלן התחתן עם רויטל ולזוג נולדו שני בנים. ב-2009 השניים התגרשו. קפלן כתב במהלך נישואיו לרויטל את השירים "קולה וברה" ו"לרע ולטוב" שנכללו באלבומו השלישי "לרע ולטוב".

קפלן מתגורר ברמת השרון עם זוגתו יעל ובנם מקס.

בחודש מאי 2023 קפלן הודיע על הפסקה מהופעות עקב ניתוח בלתי צפוי בחוליות הצוואר, שהעמיד את תפקוד גפיו בסכנה. הוא עבר הליך מורכב שנועד לשמר את תפקוד איבריו, וביולי של אותה השנה שיתף תמונה שלו ממיטת בית החולים והביע תודה על ההודעות, הדאגה והטיפול שקיבל.

אלבומים
-------

### אלבומי סולו

* "ירמי קפלן והפרחים", 1994 (אלבום פלטינה)
* "בוקר טוב", 1995 (אלבום זהב)
* "לרע ולטוב", 1999 (אלבום זהב)
* "הזמן האבוד", 2003
* "חשק", 2010
* "עד עכשיו", 2018 (אלבום אוסף)

### שיתופי פעולה והרכבים

* "תערובת אסקוט", 1991
* "תופעת דופלר", 1992
* "פטיש", 2015
* "אחכה לו-שירים שעלו מאפר השואה", 2019

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ירמי קפלן** |
| ויקישיתוף תמונות ומדיה בוויקישיתוף: **ירמי קפלן** |

* ירמי קפלן, ברשת החברתית פייסבוק
* ירמי קפלן, ברשת החברתית אקס (טוויטר)
* ירמי קפלן, ברשת החברתית אינסטגרם
* ירמי קפלן, סרטונים בערוץ היוטיוב
* ירמי קפלן, במיזם "אישים" לתיעוד היצירה הישראלית
* ירמי קפלן, באתר שירונט
* ירמי קפלן, באתר ספוטיפיי
* ירמי קפלן, באתר MusicBrainz (באנגלית)
* ירמי קפלן, באתר Discogs (באנגלית)
* ירמי קפלן, באתר Tab4u
* ירמי קפלן, באתר MOOMA (בארכיון האינטרנט)
* ירמי קפלן, בארכיון הבימה
* ירמי קפלן (1961-), דף שער בספרייה הלאומית
* תמונות מהופעה חיה של ירמי קפלן, באתר פרפורמרס
* ערן סויסה, נפרדנו כך: ירמי קפלן נחשף באלבום חדש, באתר nrg‏, 23 בספטמבר 2009
* תימורה לסינגר, החשק לחזור, באתר ynet, 8 באוגוסט 2010
* גיא סידיס, מדוע לא הפתעת עכשיו? ירמי קפלן חוזר, באתר nrg‏, 15 באוגוסט 2010
* ynet, "עדיין מבקשים ממני תעודת זהות", באתר ynet, 10 במרץ 2011
* אלעד בילו, עכבר העיר, ירמי קפלן: "אני לא מרגיש בן 50", באתר הארץ, 2 באוגוסט 2011
* יונתן אסתרקין, בגיל 51 ירמי קפלן בועט בתדמית הרוקר, באתר nrg‏, 7 בנובמבר 2012
* סטלי סולומונוב, ירמי קפלן: סוגר את הסוויץ' ורץ על אוטומט, באתר ynet, 8 באפריל 2014 סרטונים
* גלית עדות, ‏ירמי קפלן מלא בתשוקה ונותן בראש גם בגיל 53: "על הבמה יש משהו שמשתלט עלי", באתר מעריב אונליין, 23 בפברואר 2015
* מתן שירם, ‏"קפיטליזם חזירי": ירמי קפלן על הנשכנות של חברות התקליטים, באתר גלובס, 20 בדצמבר 2015
* שירי הדר, ירמי קפלן: "אני שונא נוסטלגיה", באתר ynet, 14 בדצמבר 2017 סרטונים
* אביב פרץ, ירמי קפלן מציג: כך נהייתי מוזיקאי, בבלוג זוטי דברים, 16 במרץ 2018
* דודי פטימר, ‏ירמי קפלן חוזר: "המבקרים רצו שאשאר ברוק של פעם, אך הניינטיז עברו", באתר מעריב אונליין, 26 באוגוסט 2018
* קובי מידן, "סוכן תרבות", כאן 11, 18 בדצמבר 2020
* אתר למנויים בלבד רתם איזק, רוק 60, באתר "ידיעות אחרונות", 6 במאי 2022

הערות שוליים
------------

1. ↑  ירמי קפלן מציג: כך נהייתי מוזיקאי באתר זוטי דברים.
2. ↑  רונן טל, אםהמצב קשה, חדשות, 3 בנובמבר 1988
3. ↑  איציק יושע, איך היה בחו"ל, ריטה?, חדשות, 17 בדצמבר 1986
4. ↑  יוני הראל, מבטיחים, אבל - שוליים, חדשות, 1 באוקטובר 1987
5. ↑  יואב בירנברג, ותודה לאבא של ברוך, חדשות, 13 בדצמבר 1987  
גיורא פרבר, תופעת דופלר עם ירמי קפלן. חמישי בלילה, פינגוין, תל־אביב, חדשות, 14 בפברואר 1988
6. ↑  גיורא פרבר, מופעים - איפה הילד, חדשות, 10 בנובמבר 1989
7. ↑  שמעון פרנס, מופעים - תערובת אסקוט, חדשות, 29 בדצמבר 1989
8. ↑  טל פרי, הכל פה תוצרת עצמית, מעריב, 18 באוקטובר 1991
9. ↑  יואב בירנברג, האנטר הוא שלמה ארצי, חדשות, 2 ביולי 1992
10. ↑  יואב בירנברג, נפרדים, חדשות, 13 באפריל 1993
11. ↑  עכבר העיר, צעד בכיוון הנכון, באתר הארץ, 20 באפריל 2003
12. ↑  עכבר העיר, אלבום חדש לירמי קפלן, השבוע בחנויות, באתר הארץ, 19 במרץ 2003
13. ↑  גידי אביבי, לפעמים צריך אהבה ישנה, באתר הארץ, 6 במאי 2004  
שגיא בן נון, "תערובת אסקוט" תתאחד לסבב הופעות, באתר הארץ, 22 באפריל 2004
14. ↑  עכבר העיר, תערובת אסקוט מתאחדים שוב, באתר הארץ, 21 באוקטובר 2007
15. ↑  אסף נבו, ‏תלתלי היובל, באתר ‏מאקו‏, 9 בספטמבר 2011
16. ↑  עומר שומרוני, ‏הרכב מנצח, באתר גלובס, 18 במרץ 2007
17. ↑  נויה כוכבי, עכבר העיר, ירמי קפלן בדרך לדיסק חדש, באתר הארץ, 23 באפריל 2009  
אור ברנע, לירמי מתחשק פתאום, באתר ynet, 26 באפריל 2009
18. ↑  ערן סויסה, נפרדנו כך: ירמי קפלן נחשף באלבום חדש, באתר nrg‏, 23 בספטמבר 2009
19. ↑  מתן אברמוביץ', עכבר העיר, להאזנה: שיר חדש לליאור פרחי, באתר הארץ, 24 בדצמבר 2009
20. ↑  תום שני, עכבר העיר, חמי רודנר וירמי קפלן מארחים את שאולי עשת: מינוס גדול ועייף, באתר הארץ, 20 בנובמבר 2010
21. ↑  אתר למנויים בלבד דפנה ארד, ירמי קפלן תופס טרמפ לתהילה עם שני מפיקים צעירים, באתר הארץ, 27 באוקטובר 2015
22. ↑  מזל טלבי לוי, "אני מתפוצץ על הבמה" | שנים אחרי שהתאהב במוזיקה שלו, ירמי קפלן שר אלטון ג'ון, באתר צומת השרון (מקומון), ‏2 ביולי 2022
23. ↑  מערכת mako מוזיקה, ‏ירמי קפלן - אחזיר אותך בזמן, באתר ‏מאקו‏, 9 בנובמבר 2020
24. ↑  רן בוקר, ירמי קפלן עוצר את הופעותיו: "אעבור ניתוח כדי לשמור על תפקוד הגפיים שלי", באתר ynet, 4 במאי 2023
25. ↑  Neighbours, באתר הטלוויזיה החינוכית הישראלית
26. ↑  שי ארזואן, עכשיו תורה: מלי לוי שקופה, באתר ynet, 19 בינואר 2014
27. ↑  יונתן ריגר, ‏"נפלת חזק": ירמי קפלן, חמי רודנר – והרוקרית המסתורית, באתר ‏מאקו‏, 6 באוגוסט 2020
28. ↑  גיל משעלי, ‏אחרי הניתוח - ירמי קפלן משתף במצבו: "אוהב כל אחת ואחד מכם", באתר ‏מאקו‏, 12 ביולי 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312368305171
* ISNI: 0000 0001 0840 3216
* MusicBrainz: a7c5c464-758a-41ca-8f0c-f2724487639b
* VIAF: 160899118
* WorldCat: viaf-160899118

 |